钦定古今图书集成/明伦汇编/官常典/第493卷 > 封常清
## 钦定古今图书集成/明伦汇编/官常典/第493卷 > 封常清

按《唐书》本传：“常清，蒲州猗氏人。外祖教之读书，多所
该究。然孤贫，年过三十，未有名夫。蒙灵察为四镇节
度使，以高仙芝为都知兵马使。尝出军，奏傔从三十
馀人，衣褠鲜明，常清慨然投牒请傔。常清素瘠，又脚
跛，仙芝陋其貌，不纳。明日复至，仙芝谢曰：‘傔已足，何
庸复来’？常清怒曰：‘我慕公义，愿事鞭靮，故无媒自前，
公何见拒深乎？以貌取士，恐失之子羽，公其念之’。”仙
芝犹未纳，乃日候门下。仙芝不得已，窜名傔中。会远、
奚诸部叛，自黑山西趣碎叶，有诏邀击，灵察使仙芝
以二千骑追蹑。达奚行远，人马疲，禽馘略尽。常清于
幕下潜作捷布，具记井泉次舍，克贼形势谋略，条最
明审。仙芝取读之，皆意所欲出，乃大骇，即用之。军还，
灵察迎劳，仙芝已去奴袜带刀，而判官刘眺、独孤峻
争问：“向捷布谁作者？公幕下安得此人？”答曰：“吾傔封
常清也。”眺等惊进，揖常清坐，与语，异之，遂知名。以功
授叠州戍主，仍为判官。仙芝破小勃律，代灵察为安
西节度使。常清以后战有劳，擢庆王府录事参军事，
为节度判官。仙芝征讨，常知从务。常清才而果，胸无
疑事。仙芝委家事于郎将郑德诠，其乳母子也，威动
军中。常清常自外还，诸将前谒德诠，见常清，始贵易
之，走马突常清驺士去。常清命左右引德诠至廷中，
门辄闭，因离席曰：“吾起细微，中丞公过听以主留事，
郎将安得无礼？”因叱曰：“须暂假郎将死，以肃吾军。”因
杖死，以面仆地，曳出之。仙芝妻及乳母哭门外，救请
不能得，遽以状白仙芝，仙芝惊。及见常清，惮其公，不
敢让，常清亦不谢。会大将有罪，又杀二人，军中莫不
股栗。仙芝节度河西，复请为判官。久之，擢安西副大
都护、安西四镇节度副大使、知节度事。未几，改北庭
都护，持节伊西节度使。常清性勤俭，耐劳苦，出军乘
骡，私厩裁二马，赏罚分明。天宝末入朝，而安禄山反，
帝引见，问何策以讨贼。常清见帝忧，因大言曰：“天下
太平久，人不知战。然事有逆顺，势有奇变。臣请驰至
东京，悉府库募骁勇，挑马棰度河，计日取逆胡首以
献阙下。”天子壮之。明日，以常清为范阳节度副大使，
乘驿赴东京。常清募兵得六万人，然皆市井庸保，乃
部分旗帜，断河阳桥以守。贼移书平原，令太守颜真
卿以兵七千防河。真卿驰使司兵参军事李平入奏，
“常清取平表”发视，即倚帐作书遗真卿，劝坚守，且传
购《禄山檄》数十函与之，真卿得以分晓诸郡。禄山度
河，陷荥阳，入罂子谷，先驱至葵园，常清使骁骑拒之，
杀拓羯数十百人。贼大军至，常清不能御，退入上东
门，战不利，贼鼓而进，劫官吏。再战于都亭驿，又不胜。
引兵守宣仁门，复败。乃自提象门出，伐大木，塞道以
殿。至穀水，西奔陕，语高仙芝曰：“贼锐甚，难与争锋。潼
关无兵，一夫奔突则京师危，不如急守潼关。”仙芝从
之。《败书》闻，帝削常清官，使白衣，隶仙芝军效力。仙芝
使衣黑衣，监左右部军。及边令诚以诏书至示之，常
清曰：“吾所以不死者，恐污国家节度，戮贼手，今死乃
甘心。”始，常清败，径入关，欲见上陈讨贼事。至渭南，有
诏赴潼关，常清忧惧，为表以谢，且言：“自东京陷，三遣
使表论成败，不得对。”又言：“臣死后，望陛下无轻此贼，
则社稷安。”至是临刑，以表授令诚而死，人多哀之。